Diaarinumero 51/2/09

					Hki 5.1.2009

Oikeusministeriö
Lainvalmisteluosasto
PL 25, 00023 Valtioneuvosto

VALTION ELOKUVATARKASTAMON LAUSUNTO
Asia: Oikeusministeriön lausuntopyyntö työryhmän mietinnöstä ”Käsittelyn joutuisuus hallinnossa ja oikeussuojakeinot käsittelyn viivästyessä”

Oikeusministeriö on pyytänyt 10.11.2008 päivätyssä kirjeessään Valtion elokuvatarkastamolta lausuntoa yllämainitusta mietinnöstä (Oikeusministeriön työryhmämietintö 2008:5). Yleisten kannanottojen lisäksi ministeriö toivoo vastattavan kolmeen erityiskysymykseen. Seuraavassa  lyhyesti elokuvatarkastamon vastaukset kysymyksiin.
1. Onko hallinnonalallanne erityislainsäädäntöä, jossa on asetettu velvoite käsitellä asia kiinteän määräajan kuluessa tai jossa on muutoin säädetty asian käsittelyyn käytettävästä ajasta?
	Laissa kuvaohjelmien tarkastamisesta (775/2000) 5. luvun Muutoksenhaku 18 pykälässä säädetään, että valitus on käsiteltävä Valtion elokuvalautakunnassa kiireellisenä. Saman luvun 20 pykälässä säädetään edelleen, että haettaessa muutosta elokuvalautakunnan päätökseen korkeimmalta hallinto-oikeudelta valitus on käsiteltävä kiireellisenä.
Koska kohta koskee Valtion elokuvalautakuntaa, siltä pyydettäneen lausuntoa erikseen. Elokuvatarkastamon osalta ei ole säädetty käsittelyyn käytettävästä ajasta.
2. Onko hallinnonalallanne erityislainsäädäntöä erityisistä menettelyistä niissä tilanteissa, joissa asian käsittely on viivästynyt (esim. erityiset oikeussuojakeinot tai rahalliset hyvitysmenettelyt)?
	Ei ole.

Yleisenä kannanottonaan Valtion elokuvatarkastamo toteaa, että työryhmän esityksen tavoitetta parantaa oikeusturvaa hallinnossa ja tehostaa perustuslaissa säädettyä oikeutta saada asiansa käsitellyksi ilman aiheetonta viivytystä on pidettävä perusteltuna ja tarpeellisena. Valtion elokuvatarkastamo poikkeaa kuitenkin monessa suhteessa muista valtion viranomaisista. Sen toimintaa säätelee paljolti kuvaohjelmien liikealan markkinatilanne. Tarkastettavaksi tulevien kuvaohjelmien määrä ja kesto vaihtelevat huomattavasti vuodesta ja vuodenajasta riippuen. Tarkastamo on mitannut vuodesta 2007 alkaen käsittelyaikoja ja niiden kehitystä, ja työvoimaresursseihin nähden käsittelyajat ovat olleet varsin kohtuullisia. Alan taholta valituksia on tullut vain pahimpina ruuhka-aikoina.
Elokuvatarkastamo katsookin, että työryhmän ehdottaman viivästysvalituksen tapainen menettely on tarkastamon kohdalla tarpeeton. Ruuhkatilanteet on voitu purkaa yleensä nopeasti ja joustavaa kiireellisyysjärjestystä noudattaen. Vähäiset kiirehtimisvaatimukset ovat olleet epävirallisia, mutta niihin on voitu vastata ripeästi. 
Perustuslaki vaatii, että asia on käsiteltävä hallinnossa ilman aiheetonta viivytystä. Viivytyksetön käsittely hallinnossa edellyttää kuitenkin, kuten mietinnössä todetaan, että viranomaisille taataan toimintaansa varten riittävät voimavarat.  Normaalitilanteessa elokuvatarkastamon voimavarat ovat tähän mennessä riittäneet viivytyksettömään käsittelyyn. Internetissä levitettävien tilausohjelmapalvelujen nopea kehitys, erityisesti televisio-ohjelmien asettaminen tarjolle verkkoon, on kuitenkin muuttamassa tilanteen. Opetusministeriö onkin tältä osin valmistelemassa muutosta kuvaohjelmalainsäädäntöön.

Helsingissä 5.1.2009

Matti Paloheimo		Maarit Pietinen
Johtaja			Ylitarkastaja